CELEX: 32015R1558
Language: sk
Date: 2015-07-22 00:00:00
Title: Delegované nariadenie Komisie (EÚ) 2015/1558 z 22. júla 2015, ktorým sa dopĺňa nariadenie Európskeho parlamentu a Rady (EÚ) 2015/1017 o zostavení hodnotiacej tabuľky ukazovateľov na uplatnenie záruky EÚ

19.9.2015   
            
            
               SK
            
            
               Úradný vestník Európskej únie
            
            
               L 244/20
            
         DELEGOVANÉ NARIADENIE KOMISIE (EÚ) 2015/1558
   z 22. júla 2015,
   ktorým sa dopĺňa nariadenie Európskeho parlamentu a Rady (EÚ) 2015/1017 o zostavení hodnotiacej tabuľky ukazovateľov na uplatnenie záruky EÚ
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2015/1017 z 25. júna 2015 o Európskom fonde pre strategické investície, Európskom centre investičného poradenstva a Európskom portáli investičných projektov a o zmene nariadení (EÚ) č. 1291/2013 a (EÚ) č. 1316/2013 – Európsky fond pre strategické investície (1), a najmä na jeho článok 7 ods. 14,
   keďže:
   
               (1)
            
            
               Projekty Európskej investičnej banky (ďalej len „EIB“) podporované zárukou EÚ v rámci Európskeho fondu pre strategické investície (ďalej len „EFSI“) by sa mali posudzovať v súlade s jej postupmi hodnotenia a hĺbkovej analýzy, a to vrátane trojpilierového rámca na posudzovanie pridanej hodnoty.
            
         
               (2)
            
            
               Posúdenie týchto projektov by sa malo uskutočniť na základe hodnotiacej tabuľky ukazovateľov, ktorá vychádza z trojpilierového rámca EIB na posudzovanie pridanej hodnoty. Používanie takejto hodnotiacej tabuľky by malo umožniť účinné vykonávanie EFSI pri súčasnom zaistení vysokých štandardov kvality hodnotenia.
            
         
               (3)
            
            
               Hodnotiaca tabuľka ukazovateľov by sa mala použiť, aby sa zabezpečilo, že záruka EÚ bude smerovať na projekty s vyššou pridanou hodnotou.
            
         
               (4)
            
            
               Ak sa riadiace orgány EIB rozhodnú revidovať svoj trojpilierový rámec na posudzovanie pridanej hodnoty, Komisia a EIB by mali urýchlene preskúmať potrebu revidovania hodnotiacej tabuľky ukazovateľov a v prípade potreby ju zmeniť vzhľadom na revidovaný trojpilierový rámec na posudzovanie pridanej hodnoty,
            
         PRIJALA TOTO NARIADENIE:
   Článok 1
   Hodnotiaca tabuľka ukazovateľov uvedená v článku 7 nariadenia (EÚ) 2015/1017, ktorú používa investičný výbor EFSI, aby sa zabezpečilo nezávislé a transparentné posúdenie potenciálneho a skutočného využitia záruky EÚ, je uvedená v prílohe k tomuto nariadeniu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. júla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 169, 1.7.2015, s. 1.
   
      PRÍLOHA
      
         Hodnotiaca tabuľka ukazovateľov
      
      1.   Všeobecné zásady
      
      Hodnotiacu tabuľku ukazovateľov (ďalej len „hodnotiaca tabuľka“) používa investičný výbor zriadený v súlade článkom 7 ods. 7 až 12 nariadenia (EÚ) 2015/1017 pri posudzovaní pridanej hodnoty operácie potenciálne podporovanej Európskou investičnou bankou (EIB) v rámci záruky EÚ (1). Tento nástroj bude investičnému výboru slúžiť na uprednostnenie použitia záruky EU na operácie, ktoré získajú vyšší počet bodov a pridanú hodnotu. Európska investičná banka (EIB) vypočíta bodové hodnotenie a ukazovatele ex ante a bude monitorovať výsledky pri dokončení projektu. Investičný výbor dostane bodové hodnotenie získané v rámci príslušných pilierov a hodnotu každého ukazovateľa.
      Hodnotiaca tabuľka má štyri piliere:
      
                  —
               
               
                  Pilier 1 – Prínos k plneniu politických cieľov politiky Európskeho fondu pre strategické investície (EFSI)
               
            
                  —
               
               
                  Pilier 2 – Kvalita a uskutočniteľnosť projektu
               
            
                  —
               
               
                  Pilier 3 – Technický a finančný prínos
               
            
                  —
               
               
                  Pilier 4 – Doplňujúce ukazovatele
               
            Vzhľadom na odlišnú pôsobnosť pilierov sa každý z nich posudzuje samostatne bez toho, aby bol zahrnutý do jediného hodnotenia. Pri uprednostňovaní projektov prikladá investičný výbor každému pilieru rovnaký význam, bez ohľadu na to, či príslušný pilier obsahuje číselnú hodnotu alebo sa skladá z kvalitatívnych a kvantitatívnych ukazovateľov bez číselných hodnôt. V súlade s článkom 7 ods. 14 nariadenia o Európskom fonde pre strategické investície (nariadenie o EFSI) používa investičný výbor túto hodnotiacu tabuľku, aby sa zaistilo nezávislé a transparentné posúdenie potenciálneho a skutočného využitia záruky EÚ. Tým nie je dotknuté ani doplnené preskúmanie potenciálnych projektov investičným výborom podľa článku 7 ods. 7 nariadenia o EFSI.
      2.   Hodnotiaca tabuľka
      
      Každá operácia Európskeho fondu pre strategické investície (EFSI) je hodnotená za každý zo štyroch pilierov. Hodnotenie sa vypočíta na základe bodov získaných podľa niekoľkých ukazovateľov v rámci každého piliera, a to podľa tejto stupnice:
      
                  Body
               
               
                  Hodnotenie v pilieri 2
               
               
                  Hodnotenie v pilieri 1 a 3
               
            
                  0 – 49
               
               
                  Marginálne
               
               
                  Malé
               
            
                  50 – 99
               
               
                  Prijateľné
               
               
                  Mierne
               
            
                  100 – 149
               
               
                  Dobré
               
               
                  Významné
               
            
                  ≥ 150
               
               
                  Výborné
               
               
                  Vysoké
               
            Pilier 4 bude obsahovať doplňujúce ukazovatele kvantitatívnej a kvalitatívnej povahy a nebude zahrnutý do samostatného hodnotenia.
      
         Pilier 1: Prínos k plneniu politických cieľov Európskeho fondu pre strategické investície (EFSI)
      
      V pilieri 1 sa posudzuje súlad operácie so všeobecnými cieľmi EFSI stanovenými v článku 9 ods. 2 nariadenia (EÚ) 2015/1017 a jej prínos k týmto cieľom. Metodika na posúdenie celkového hodnotenia v rámci piliera 1 je založená na prínose operácie k cieľom, a to v rozsahu od „malé“, „mierne“, „významne“ až po „vysoké“.
      Posúdenie vychádza z týchto aspektov:
      —   „Prínos pre ciele EFSI“: Všetky projekty musia prispievať aspoň k jednému zo všeobecných cieľov v rámci EFSI. Projekty s nízkou politickou prioritou, ako je „neprioritná“, transeurópska cestná sieť (TEN) získajú nízke hodnotenie.
      —   „Kľúčové ciele“: V článku 9 ods. 2 nariadenia (EÚ) 2015/1017 je pre každý zo všeobecných politických cieľov určených niekoľko kľúčových oblastí politiky, ktoré sa považujú za osobitne dôležité. Projekty v týchto kľúčových oblastiach politiky by na hodnotiacej stupnici postúpili o stupeň vyššie. V hodnotení sú takisto zohľadnené osobitné vlastnosti projektu vedúce k mimoriadne vysokému prínosu, napr. demonštračné projekty alebo projekty, ktoré významne prispievajú k dosahovaniu cieľov stratégie Európa 2020. Projekty, ktoré spĺňajú viac cieľov, vrátane horizontálnych cieľov, ako sú politika súdržnosti a zmeny klímy, získajú v hodnotení ďalšie body.
      Použije sa jednotný ukazovateľ so štyrmi úrovňami hodnotenia. Na výpočet celkového hodnotenia je pre každý stupeň hodnotenia pridelených až 50 bodov. Po ich spočítaní (bez váženia) sa projekt zaradí podľa prínosu do kategórie „malý“ (menej než 50 bodov), „mierny“ (50 až 99 bodov), „významný“ (100 až 149 bodov) a „vysoký“ (150 bodov a viac).
      
         Pilier 2 – Kvalita a uskutočniteľnosť projektu
      
      Pilier 2 pozostáva z niekoľkých ukazovateľov, podľa ktorých sa hodnotí kvalita a uskutočniteľnosť operácie. Odlišný prístup je uvedený pre investície do jednotlivých projektov alebo do projektov, ktoré sa vykonávajú prostredníctvom sprostredkovaných úverov pre viacerých príjemcov.
      Pri posudzovaní „jednotlivých projektov“ sa plánuje s uplatňovaním týchto aspektov výsledných ukazovateľov:
      
                  —
               
               
                  „Rast“ (ukazovateľ 1 – v rozsahu od 0 do 100 bodov): Prínos projektu k udržateľnému rastu vyplýva z jeho sociálno-ekonomického vplyvu z hľadiska nákladov a prínosov. Podľa možnosti sa ekonomická návratnosť projektu (ERR) vyčísľuje pomocou osvedčených postupov v ekonomickej oblasti. Zvažujú sa sociálno-ekonomické náklady a prínosy projektu, vrátane jeho účinku presahovania (napr. pozitívne účinky v oblasti výskumu, vývoja a inovácie či dlhodobé prínosy pre klímu alebo vplyv na trh práce či negatívny vplyv na životné prostredie). Existujú však aj projekty, ktorých ERR je ťažké odhadnúť. Napríklad, viaceré odvetvia sú zamerané na dodržiavanie noriem EÚ a hlavnou otázkou je zabezpečiť, aby sa prijalo najmenej nákladné riešenie namiesto posúdenia celkovej ekonomickej návratnosti (príkladom je úprava vody a spracovanie odpadu). Hodnotenie kvality v týchto odvetviach vychádza z odvetvových kritérií. Pri operáciách, pri ktorých sa združujú rámcové úvery, sa posudzovanie zakladá predovšetkým na investičnej stratégii a kritériách použitých navrhovateľom.
                  V prípade financovania z EIB je vo všeobecnosti požadovaná minimálna miera návratnosti vo výške 5 %. Pri štandardnom projekte sa ekonomická návratnosť projektu (ERR) vo výške 5 % až 7 % považuje za „prijateľnú“, vo výške 7 % až 10 % za „dobrú“, zatiaľ čo projekt s ERR nad 10 % sa považuje za „výborný“. Zatriedenie výsledkov však ovplyvňujú aj niektoré odvetvové faktory. Odvetvia, ktoré sa v súčasnosti považujú za menej environmentálne udržateľné (napr. niektoré druhy dopravy), by mali byť financované len vtedy, ak sú považované za „dobré“ z hľadiska hospodárskeho záujmu, čo predstavuje minimálne 7 % ERR. Naopak, pokiaľ ide o vybrané projekty s dlhodobým prínosom pre klímu, zavedením kategórie „marginálny“ je financovanie možné v prípade tých projektov, ktorých ERR sa pohybuje v rozmedzí 3,5 % až 5 %. Hodnotenie projektov súkromného sektora vzhľadom na ich pomer rizika k návratnosti je stanovené ako „marginálne“ pre mieru návratnosti 5 % až 7 %, „prijateľné“ pre ERR 7 % až 10 %, „dobré“ pre ERR 10 % až 15 % a „výborné“ pre ERR nad 15 %. Ekonomická návratnosť projektu (ERR) sa vypočíta pri úplnom zohľadnení pozitívnych a negatívnych externalít vrátane aspektov týkajúcich sa životného prostredia a zmeny klímy. Minimálnu mieru návratnosti môže upraviť riadiaca rada, pokiaľ existuje dôkaz, že nie je v súlade s ekonomicky odôvodniteľnou úrovňou a zohľadnením dlhodobej ekonomickej situácie.
               
            
                  —
               
               
                  „Schopnosti navrhovateľa“ (ukazovateľ 2 – v rozsahu od 0 do 30 bodov). Tieto schopnosti sa posudzujú prostredníctvom kvalitatívneho posúdenia schopnosti navrhovateľa vykonať projekt včas a účinným spôsobom, a to aj so zreteľom na príslušné inštitucionálne súvislosti a technickú pomoc, ktorá sa má poskytnúť. Je to obzvlášť dôležité v prípade rámcových úverov, keď sa posudzujú prioritizačné kritériá, vykonávanie projektu a kapacita/schopnosť kontroly a systémy monitorovania a kontroly ako aj riadenie požiadaviek v oblasti životného prostredia, hospodárskej súťaže a verejného obstarávania.
               
            
                  —
               
               
                  „Udržateľnosť“ (ukazovateľ 3 – v rozsahu od 0 do 30 bodov): Štandardy EIB vyžadujú, aby boli projekty nielen ekonomicky životaschopné, a tým prispievali k rastu, ale aj aby boli udržateľné z environmentálneho a sociálneho hľadiska. Rozhodujúce je, aby sa dodržiavali prísne environmentálne a sociálne normy. Ich posudzovanie sa uskutočňuje prostredníctvom podrobných usmernení stanovených v príručke environmentálnych a sociálnych postupov (2).
               
            
                  —
               
               
                  „Zamestnanosť“ (ukazovateľ 4 – v rozsahu od 0 do 40 bodov): Ukazovateľ zamestnanosti sa týka zamestnanosti počas výstavby a počas prevádzky. Zamestnanosť potrebná počas výstavby sa odhaduje použitím koeficientov pre konkrétne odvetvie. Posúdenie zamestnanosti počas prevádzky majú vykonať projektoví analytici porovnaním projektu so skúsenosťami v danom odvetví. V nasledujúcej tabuľke je zhrnuté rozdelenie bodov v rámci zamestnanosti počas výstavby, ako aj zamestnanosti počas prevádzky. Napríklad, projekty s vysokým obsahom práce počas výstavby zahŕňajú niektoré inžinierske práce (najmä rozptýlené rekonštrukčné práce), energetickú efektívnosť a lesníctvo. Vyššia zamestnanosť počas prevádzky súvisí s určitými priemyselnými projektmi.
                  
                              Zamestnanosť
                           
                           
                              1 bod
                           
                           
                              20 bodov
                           
                           
                              40 bodov
                           
                        
                              Ekvivalent plného pracovného času počas výstavby (na milión EUR investičných nákladov)
                           
                           
                              < 3,5
                           
                           
                              3,5 – 7,0
                           
                           
                              > 7,0
                           
                        
                              Ekvivalent plného pracovného času počas prevádzky (na milión EUR investičných nákladov)
                           
                           
                              < 0,50
                           
                           
                              0,51 – 1,00
                           
                           
                              > 1,00
                           
                        
            Celkové hodnotenie jednotlivých projektov v rámci piliera 2 sa vypočíta spočítaním bodov zo štyroch vyššie uvedených podkategórií, aby sa pridelilo celkové hodnotenie projektu v rozsahu od „marginálne“ (menej než 50 bodov), „prijateľné“ (50 až 99 bodov), „dobré“ (100 až 149 bodov) až po „výborné“ (150 bodov a viac).
      Pokiaľ ide o „sprostredkované úvery pre viacerých príjemcov“, v rámci piliera 2 sa posúdi schopnosť a účinnosť finančných a iných subjektov (vrátane podporných inštitúcií) konať ako sprostredkovatelia. Hodnotenie je založené na týchto 3 nezávislých ukazovateľoch:
      
                  —
               
               
                  Schopnosť a spoľahlivosť sprostredkovateľa a kvalita prevádzkového prostredia.
               
            
                  —
               
               
                  Lepší prístup k finančným prostriedkom a zlepšenie podmienok financovania, a to aj pre konečných príjemcov.
               
            
                  —
               
               
                  Zamestnanosť na úrovni konečných príjemcov.
               
            Body pridelené ukazovateľom v každej kategórii sa sčítajú bez váženia, aby sa stanovilo celkové hodnotenie projektu v rozsahu od „marginálne“ (menej než 50 bodov), „prijateľné“ (50 až 99 bodov), „dobré“ (100 až 149 bodov) až „výborné“ (150 bodov a viac).
      
         Pilier 3: Technický a finančný prínos k projektu
      
      Pilier 3 sa zameriava na hodnotu, ktorá vznikla zapojením EIB do projektu a podporou zo samotného EFSI, poskytujúcu finančné a nefinančné výhody na podporu projektu. Tento osobitný prínos sa posudzuje prostredníctvom troch ukazovateľov, z ktorých každý meria doplňujúce aspekty pridanej hodnoty:
      
                  —
               
               
                  „Finančný prínos“, t. j. zlepšenie podmienok financovania pre protistranu v porovnaní s alternatívnymi zdrojmi financovania (zníženie úrokovej sadzby a/alebo dlhšia splatnosť úverov).
               
            
                  —
               
               
                  „Získavanie finančných prostriedkov“, t. j. zvýšenie účinnosti podpory ďalších zúčastnených strán, využitie finančných zdrojov tretích strán, najmä zo súkromného sektora, signály pre ďalších veriteľov.
               
            
                  —
               
               
                  „Prínos a poradenstvo EIB“, t. j. poskytovanie nefinančných služieb vo forme odovzdávania odborných poznatkov/znalostí na uľahčenie vykonávania projektov a zvýšenie inštitucionálnej kapacity, ako aj poradenstvo týkajúce sa finančnej štruktúry. Toto by sa mohlo uskutočňovať v rámci Európskeho centra investičného poradenstva a ďalších existujúcich poradných zariadení ako sú JASPERS, ELENA, alebo poradenských služieb Horizont 2020 InnovFin Advisory alebo prostredníctvom iných vhodných prostriedkov, ako je podpora pri vykonávaní projektu.
               
            Každý ukazovateľ sa hodnotí nezávisle, s využitím konzistentnej a dobre zdokumentovanej existujúcej metodiky EIB, ktorá sa môže občas meniť. Rovnako, ako v rámci piliera 1 sa hodnotenie sa pohybuje je v rozsahu od „nízke“ až po „vysoké“. Body pridelené jednotlivým ukazovateľom sa sčítajú, aby sa v rámci tohto piliera pridelilo celkové hodnotenie projektu v rozsahu od „nízke“ (menej než 50 bodov), „mierne“ (50 až 99 bodov), „významné“ (100 až 149 bodov) až po „vysoké“ (150 bodov a viac).
      
         Pilier 4 – Doplňujúce ukazovatele
      
      Hodnotiaca tabuľka je doplnená o tieto ukazovatele, ktoré sa vykazujú pre každú operáciu s cieľom zachytiť kľúčové prierezové aspekty operácií EIB v rámci EFSI:
      
                  —
               
               
                  doplnkovosť – je potrebné určiť, či operácia predstavuje osobitnú činnosť alebo je bežnou operáciou. V prípade bežných operácií bude poskytnuté ďalšie vysvetlenie odôvodňujúce doplnkovosť, ako sa vymedzuje v článku 5 nariadenia (EÚ) 2015/1017,
               
            
                  —
               
               
                  súbor ukazovateľov týkajúcich sa makroekonomického prostredia, v ktorom sa projekt uskutočňuje, ktorý okrem iného umožňuje členom investičného výboru posúdiť možný vplyv na ekonomické rozdiely v rámci Únie a dlhodobý rastový potenciál: i) ukazovatele špecifické pre danú investičnú situáciu; ii) medzera výstupu, vypočítaná na základe metodiky schválenej Radou ECOFIN týkajúca sa produkčnej funkcie; iii) potenciálny rast HDP; iv) ukazovatele špecifické pre nezamestnanosť: miera nezamestnanosti, medziročná zmena miery nezamestnanosti a porovnanie s priemerom EÚ; v) zložený ukazovateľ úverových nákladov pre nefinančné spoločnosti, alebo pokiaľ toto nie je k dispozícii, bankové úrokové sadzby pre nefinančné spoločnosti. Na základe týchto údajov investičný výbor venuje osobitnú pozornosť projektom, ktoré pomáhajú riešiť ekonomické rozdiely v rámci Únie,
               
            
                  —
               
               
                  očakávaný multiplikačný účinok intervencie EFSI,
               
            
                  —
               
               
                  výška mobilizovaných súkromných finančných prostriedkov,
               
            
                  —
               
               
                  spolupráca s vnútroštátnymi podpornými bankami a podpora investičných platforiem,
               
            
                  —
               
               
                  spolufinancovanie z európskych štrukturálnych a investičných fondov,
               
            
                  —
               
               
                  spolufinancovanie z iných nástrojov EÚ (t. j. Horizont 2020, Nástroj na prepájanie Európy atď.),
               
            
                  —
               
               
                  realizovaná energetická účinnosť (pre príslušné operácie),
               
            
                  —
               
               
                  ukazovateľ v oblasti klímy (pre príslušné operácie).
               
            
         (1)  Hodnotiaca tabuľka sa nevzťahuje na operácie podľa článku 10 ods. 2 písm. b) nariadenia (EÚ) 2015/1017.
      
         (2)  http://www.eib.org/attachments/strategies/environmental_and_social_practices_handbook_en.pdf